李流谦
黄思忠病起作此寄之
岩岩千丈松，大厦不收拾。
已作涧壑卧，更困蝼蚁穴。
天果无意哉，问龟龟不食。
悲歌气填膺，白虹为贯日。
向来亡公子，后日九州伯。
奈何蕞尔曹，乃敢观裸浴。
士穷有如此，於君更心恻。
平生治国手，仅脱在陈厄。
三彭捃细故，二竖每明德。
闻之投袂起，此士岂易得。
可无不赀药，粉珠屑白玉。
奋髯呵不祥，有神嘿操戟。
欻然蛙腹裂，还我苍玉璧。
一尊欲寿君，怅念风雨隔。
平吴固奇烈，更谨盘水执。
君身则千金，斯文但一发，
勉矣加餐饭，吾道係损益。